‘চোখে দেখা ৭১’ দ্বিতীয় পর্ব প্রকাশিত হয়েছে চলতি বছর খড়িমাটি থেকে। দুইশ পঁচাত্তর পৃষ্ঠার বইটির দাম রাখা হয়েছে চারশ টাকা। বইটির ঝকঝকে প্রচ্ছদ আঁকিয়ে মনিরুল মনির। ‘চোখে দেখা ৭১’ দ্বিতীয় পর্বে ৪৪ জনের সাক্ষাৎকার লিপিবদ্ধ করা হয়েছে। তাঁরা হলেন-অনুপম সেন, অমল কান্তি নাথ, অমল মিত্র, আ আ ম শাহজাহান, আ ক ম শামসুজ্জামান, আ ক ম রইসুল হক বাহার, আছিয়া বেগম, আবু জাফর মো. ছাদেক, আবদুস সালাম, একরামুল হক চৌধুরী, এ কে এম শামসুল আলম, এম এ সালাম, এম নাসিরুল হক, এ এস এম কামাল এ উদ্দিন চৌধুরী, এস এম সেলিম, ওসমান গণি এনু, কামরুন্নাহার বেগম, গাজী সালেহ উদ্দিন, খোন্দকার মোহাম্মদ ছমিউদ্দিন, নিজাম উদ্দিন আহমদ, নূর মোহাম্মদ বাবুল, নূরুল আলম, পংকজ কুমার দস্তিদার, বালাগাত উল্লাহ, মনজুরুল আহসান চৌধুরী, মনিরুজ্জামান, মাহাবুবুর রহমান চৌধুরী, মাহবুবুল আলম সাবু, মাহবুবুল হক, মিনহাজুন্নিছা, মিয়া আবু মোহাম্মদ ফারুকী, মুহাম্মদ নুরুল হুদা, মুহাম্মদ মারুফ শাহ্‌ চৌধুরী, মো. আমজাদ হোসেন, মো. ইউসুফ, মো. খোরশেদ আলম, মো. দবির উদ্দিন, মো. নজরুল ইসলাম, মো. মোফাজ্জল হোসেন, এম রেজাউল করিম চৌধুরী, শওকত আলী মিয়া, শীলা মোমেন, সুপ্রিয় চৌধুরী ও সৈয়দা সরওয়ার জাহান। তাদের মধ্যে কেউ কেউ মুক্তিযোদ্ধা, কেউ মুক্তিযুদ্ধকে দেখেছেন দূর থেকে, কেউ কাছ থেকে উপলদ্ধি করেছেন ভয়াবহ এক মানবিক বিশ্বকে। লেখকের কথায় অনুভূতি এ রকম…‘যে কোনো জাতির এগিয়ে যাওয়ার পথ রচিত হয় তার অতীতকে স্মরণ রেখেই। ত্যাগ-তিতিক্ষা ও কষ্টের কথাগুলো ভুলে গেলে বা উপেক্ষা করলে কোনো অর্জনই অর্থবহ বা দীর্ঘস্থায়ী হয় না। বাংলাদেশের স্বাধীনতা অর্জনের পেছনে সর্বস্তরের মানুষের ত্যাগ-তিতিক্ষা ও রক্তঝরা স্মৃতিময় ঘটনাগুলো মন থেকে মুছে গেলে প্রিয় স্বদেশের স্বাধীনতার প্রতিও শ্রদ্ধা-ভালোবাসা এবং একে রক্ষার জন্য অঙ্গীকারবোধ ঠুনকো হয়ে যাবার আশঙ্কা রয়েছে। কিন্তু এখন বাস্তবতা এই যে, আমাদের স্বাধীনতা সংগ্রামের সময় বিশেষ করে ’৭১-এর মুক্তিযুদ্ধকালীন বেদনাবিধুর সংগ্রামী দিনগুলোর অনেক স্মৃতি মানুষের মন থেকে ক্রমেই মুছে যাচ্ছে। নতুন প্রজন্মের অনেকেই মুক্তিযুদ্ধকালীন হানাদার বাহিনী ও তাদের এ দেশীয় দোসরদের বিভীষিকাময় তাণ্ডবের কথা শুনে হতবাক হয়ে যায়। যেন এ দেশে সে রকম কিছুই ঘটেনি।